Tänane õhtupoolik möödus Kadrioru staadionil, kus selgitati Eesti parimad jooksjad, hüppajad, tõukajad, heitjad.. Pean esiteks kohe ütlema, et igavust seal tunda ei saanud, pinge ja ootusärevus olid pidevalt õhus.    Nägin, kuidas Ksenija Balta viie minutiga kaks kulda võitis - kaugushüppes ja 200 meetri jooksus. Laupäevaselt võistluselt oli tal kah üks kuld juba  käes.    Nägin, kuidas Kanter taas Tammertile pähe tegi.    Nägin, kuidas 50 aastane Galina Bernat läbis koos noorte tegijatega 5000 meetrit ning jäi ellu.    Nägin meeste kaugushüppe kahe parima emotsioone - Tõnis Sahk ja tema kehakeel ning suuvärk peale igat katset, iseenda ülesutsitamine tõi kulla ning 2007 aasta võitja Gerri Pärsoni kaotusvalu ning pettumus saades kaela hõbeda.    Ja kõige toredam oli näha, et ka meie enda Oliver oli platsis 400 meetri tõkkejooksus.  Ta küll katkestas, aga siiski.    Ning minu arvates kõige ilusama jooksu tegi kah meie enda Kuusalu Spordiklubi esindanud Kerti-Anniki Tiis naiste 800 meetri jooksus - auväärne 5. koht!